Regeringens udspil til en ny udligningsreform bliver taget godt imod på Læsø, hvor man forventer at få 18 millioner kroner mere i tilskud.

Der er forsigtig jubel på Læsø over udspillet til en ny udligningsreform, som regeringen præsenterede torsdag. Et udspil, der skal sikre råd til velfærd i alle kommuner, og hvor regeringen groft sagt vil flytte penge fra by til land og fra øst mod vest. - Hvis vi tolker det rigtigt, så er vi rimeligt godt tilfredse, siger Karsten Nielsen fra Dansk Folkeparti, der er borgmester i Læsø Kommune. Karsten Nielsen tolker udspillet sådan, at Læsø Kommune står til at få 18 millioner kroner mere. Først fredag vil regeringen fremlægge de konkrete tal for, hvad udspillet betyder for de enkelte kommuner. Læsøs økonomi er under pres Læsø Kommune har hårdt brug for flere penge. Økonomien vakler, og budgettet for 2020 gav i første omgang underskud på bundlinjen. Et hul på 6,3 millioner kroner i budgettet blev lukket med lånemidler – penge, som kommunen egentlig havde lånt til at styrke kommunens likviditet. Hvis Læsø Kommune ender med at få 18 millioner kroner mere i tilskud, vil det kunne mærkes, mener borgmesteren. - Vi har et efterslæb i naturpleje, så det vil være et sted, hvor man vil kunne se det. Derudover vil man kunne se det på anlægsbudgettet, hvor vi har et efterslæb på nogle af vores bygninger, som vil skulle ses efter i sømmene, siger Karsten Nielsen. Ministeren har lyttet I december udtalte indenrigsminister Astrid Krag, at man ville have blik for øernes udfordringer, når man skulle tale udligning. Det løfte mener Karsten Nielsen, at indenrigsministeren har holdt. - I oplægget fra regeringen henviste man flere gange til yderkommuner og ø-kommuner. Så tænker jeg, at der følger midler med. Vi føler os tilgodeset under de forudsætninger, at vi tolker udspillet rigtigt, siger han. - Det er kun et oplæg til forhandling, men bliver Venstre forligspartner, så tror jeg ikke, at de ser anderledes på os, siger Karsten Nielsen.